b'\n_START_ARTICLE_\nPeter Elfving\n_START_PARAGRAPH_\nPeter Elfving (12. huhtikuuta 1677 Norrb\xc3\xa4rke, Ruotsi \xe2\x80\x93 30. kes\xc3\xa4kuuta 1726 Turku) oli ruotsalaissyntyinen l\xc3\xa4\xc3\xa4k\xc3\xa4ri, joka aloitti l\xc3\xa4\xc3\xa4ketieteellisen tutkimuksen Suomessa._NEWLINE_Elfvingin vanhemmat olivat kirkkoherra Samuel Elfving ja Kristina Widman. H\xc3\xa4n opiskeli l\xc3\xa4\xc3\xa4ketiedett\xc3\xa4 Uppsalassa ja Utrechtissa. Valmistuttuaan 1698 l\xc3\xa4\xc3\xa4ketieteen tohtoriksi aiheenaan De motu peristaltico intestinorum h\xc3\xa4n l\xc3\xa4hti Alankomaihin jatkamaan opintojaan ja v\xc3\xa4itteli Utrechtissa toistamiseen 1702 aiheenaan De catameniorum sufflammatione. Samana vuonna h\xc3\xa4net nimitettiin Collegium medicumin asessoriksi._NEWLINE_V\xc3\xa4stmanlandin piiril\xc3\xa4\xc3\xa4k\xc3\xa4riksi Elfving tuli 1704 ja Turun akatemian professoriksi 1722, miss\xc3\xa4 virassa h\xc3\xa4n toimi nelj\xc3\xa4 vuotta. Naantalin terveysl\xc3\xa4hdett\xc3\xa4 alettiin k\xc3\xa4ytt\xc3\xa4\xc3\xa4 1723 terveydenhoidollisiin tarkoituksiin h\xc3\xa4nen ehdotuksestaan._NEWLINE_1724 Elfving suoritti kuninkaan luvalla Turussa tuolloin viel\xc3\xa4 harvinaisen ruumiinavauksen, yliopiston rehtori selvitti tapauksen harvinaisuuden johdosta sen merkityst\xc3\xa4 erityisess\xc3\xa4 ohjelmassa. T\xc3\xa4m\xc3\xa4 ja muutkin Elfvingin toimet osoittavat h\xc3\xa4nen olleen itsen\xc3\xa4inen ja uskaliaskin tutkija._NEWLINE_Elfvingin ensimm\xc3\xa4inen puoliso vuodesta 1704 oli Hedvig Hj\xc3\xa4rne (k. 1720) ja toinen vuodesta 1722 Kristina Flaschsenius.'